આજે આ હાર્ટ-ટ્રાન્સપ્લાન્ટને ૬ મહિના થઈ ગયા છે. માધવી એકદમ હેલ્ધી છે, પરંતુ અમુક પ્રકારની કાળજી હજી રાખવાની છે એટલે તેની સ્કૂલ ચાલુ થઈ નથી. ગોરેગામમાં સંયુક્ત પરિવારમાં રહેતી આ દીકરી અને તેનાં માતા-પિતા આજકાલ તેને ઇન્ફેક્શનથી બચાવવા લોકોથી થોડી દૂર રાખવા માટે અંધેરીમાં રહે છે. બેચાર મહિનામાં તે સ્કૂલ પણ જઈ શકશે અને તેના ઘરે પાછી ફરશે. આ દંપતીએ પોતાની દીકરીથી કશું જ છુપાવ્યું નથી. આટલી નાની ઉંમરમાં એ છોકરી જાણે છે કે કોઈએ તેને પોતાનું હાર્ટ આપ્યું છે એટલે તે આજે સ્વસ્થ જીવન જીવી રહી છે.